 NA MWANGI MUIRURI MWANAJESHI alitiwa mbaroni Jumamosi akiwa na mpenzi wake wa kike kwa madai ya kumwibia mkazi wa Kirinyaga bastola yake ikiwa na risasi 14. Maafisa takriban 20 wa Idara ya Upelelezi wa Makosa ya Jinai (DCI) walijitahidi kadri ya uwezo wao kumtia mbaroni afisa huyo ambaye majukumu yake ni ya kulinda mipaka ya nchi dhidi ya uvamizi wa wahalifu na magaidi wa kigeni. “Mimi nilikuwa nikiendesha gari langu nikielekea kwetu Murang’a kwa sikukuu ya Krismasi lakini kufika Chai, viungani mwa Juja, nilishuhudia maafisa hao karibu 20 wakijitahidi kumkamata mwanajeshi mmoja. Ni kama walichukua tahadhari kuu wakifahamu kwamba ni mtu mwenye weledi mkubwa wa kutumia silaha,” akasema Bi Charity Wambui. Baadaye, makao makuu ya DCI  yalitoa taarifa rasmi kusema kwamba maafisa hao walikuwa na habari za ujasusi kwamba mwanajeshi huyo kwa jina Sajenti William Kabuu Wageni, 54, alikuwa mshukiwa wa ujambazi. “Maafisa wetu kutoka vitengo mbalimbali walimfumania akiwa na mpenzi wake, Bi Salome Kimani, pamoja na kijana Benson Wanjau Wakiai,25, wakawakamata na kisha wakawasafirisha hadi katika kituo cha polisi cha Wang’uru ambapo malalamishi dhidi yao yalikuwa yameandikishwa,” taarifa hiyo ikasema. Walisemekana kwamba waliiba bunduki aina ya CZ ikiwa na risasi 14 mnamo Novemba 25, 2023, lakini baada ya uchunguzi, ikapatikana kwa afisa huyo wa KDF ikiwa na risasi nane, kumaanisha tayari sita zilikuwa zimetumika kwa njia ambayo itabainika katika mahojiano na washukiwa. Kwa sasa, mwanajeshi huyo pamoja na washirika wake wawili watakaa ndani hadi Desemba 27, 2023, ambapo harakati za mahakama zitarejea kutoka likizo ya Krismasi na Boxing Dei. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  